**Ministru kabineta rīkojuma projekta   
„Par valsts aģentūras „Civilās aviācijas aģentūra” 2014.gada budžeta apstiprināšanu” sākotnējās ietekmes novērtējuma ziņojums (anotācija)**

|  |  |
| --- | --- |
| **I. Tiesību akta projekta izstrādes nepieciešamība** | |
| 1. Pamatojums | Likuma par budžetu un finanšu vadību 41.panta pirmā prim daļa.  Publisko aģentūru likuma 13.panta trešā daļa. |
| 2. Pašreizējā situācija un problēmas | Ar 2010.gada 1.janvāri valsts aģentūra „Civilās aviācijas aģentūra” (turpmāk – Civilās aviācijas aģentūra) ir budžeta nefinansēta iestāde.Saskaņā ar Publisko aģentūru likuma 13.panta 3.punktu valsts aģentūra Likumā par budžetu un finanšu vadību noteiktajā kārtībā patstāvīgi veido valsts aģentūras budžetu un to apstiprina Ministru kabinets. Savukārt, saskaņā ar Likuma par budžetu un finanšu vadību 41.panta pirmajā prim daļā noteikto, budžeta nefinansētu iestāžu nākamā gada budžetu projektus apstiprināšanai Ministru kabinetā iesniedz ministrijas (pārraudzības institūcijas). Civilās aviācijas aģentūra tiek finansēta no pašu ieņēmumiem, kas gūti par sniegtajiem publiskajiem pakalpojumiem saskaņā ar Ministru kabineta 2006.gada 30.maija noteikumiem Nr.426 „Noteikumi par valsts aģentūras „Civilās aviācijas aģentūra” sniegto publisko maksas pakalpojumu cenrādi”, ieņēmumu daļas par aeronavigācijas pakalpojumiem Rīgas lidojumu informācijas rajonā saskaņā ar Ministru kabineta 2012.gada 3.janvāra noteikumiem Nr.30 „Aeronavigācijas pakalpojumu maksas sadales kārtība” un no maksas par gaisa kuģu lidojumu drošuma un civilās aviācijas drošības uzraudzības nodrošināšanu, saskaņā ar Ministru kabineta 2011.gada 19.oktobra noteikumiem Nr.823 „Noteikumi par lidlaukā sniegto drošības un glābšanas pasākumu maksu”.  2013.gada 16.septembrī Civilās aviācijas aģentūra un Valsts robežsardze noslēdza starpresoru vienošanos „Par sadarbību amatpersonu apmācībā cilvēku glābšanas un meklēšanas darbu nodrošināšanai”, lai Latvijas meklēšanas un glābšanas atbildības rajonā nodrošinātu efektīvu cilvēku meklēšanas un glābšanas pasākumu veikšanu ar Valsts robežsardzes rīcībā esošajiem gaisa kuģiem un tehniskajiem resursiem, izmantojot Latvijas Republikas gaisa telpu. Vienošanās nosaka kārtību, kādā puses organizē Valsts robežsardzes Aviācijas pārvaldes speciālistu apmācības darbam”: 2013.gadā - strādājot ar glābšanas helikopteru AW 109E ārējās piekares sistēmu un ugunsdzēsības ūdens tvertni diennakts gaišajā laikā, 2014.gadā – strādājot ar glābšanas helikopteru AW 109E vinču virs sauszemes, iekšējiem ūdeņiem un atklātā jūrā diennakts tumšajā laikā un vinčas operatoru/glābēju apmācības, bet 2015.gadā – strādājot ar glābšanas helikopteru AW 109E ārējās piekares sistēmu diennakts tumšajā laikā un sākotnējās glābēju apmācības. Vienošanās arī paredz, ka Civilās aviācijas aģentūra piešķir Valsts robežsardzei finanšu līdzekļus minēto apmācību izdevumu segšanai pēc apropriācijas apstiprināšanas transfertiem saskaņā ar Likuma par budžetu un finanšu vadību 9.panta 13.1 daļas 1.punktu un pēc transfertu apstiprināšanas Civilās aviācijas aģentūras budžetā saskaņā ar Likuma par budžetu un finanšu vadību 41.panta 1.1 daļu vai 41.panta 1.2 daļu un Publisko aģentūru likuma 13.panta trešo daļu. Apmaksa notiek saskaņā ar Komisijas 2006.gada 6.decembra Regulu (EK) Nr.1794/2006, ar ko nosaka kopēju tarifikācijas sistēmu aeronavigācijas pakalpojumiem, un Eiropas Aeronavigācijas drošības organizācijas Centrālā maršrutu nodevu biroja 2011.gada vadlīniju „Principi izmaksu bāzes noteikšanai un maršruta maksājumiem un vienību izcenojumu aprēķināšanai” 2.4.5. apakšpunkta prasībām. Tādējādi tiks izmantota iespēja speciālistu apmācību izdevumus cilvēku glābšanas un meklēšanas darbu nodrošināšanai segt no ieņēmumiem par aeronavigācijas pakalpojumiem.  Ministru kabineta 2005.gada 27.decembra noteikumi Nr.1031 ["Noteikumi par budžetu izdevumu klasifikāciju atbilstoši ekonomiskajām kategorijām"](http://www.fm.gov.lv/files/valstsbudzets/metodika/izdevumi_redakcija_01012013_1.docx) un Ministru kabineta 2005.gada 27.decembra noteikumi Nr.1032 ["Noteikumi par budžetu ieņēmumu klasifikāciju"](http://www.fm.gov.lv/files/valstsbudzets/ienemumi_redakcija_01012013.docx) neparedz valsts kapitālsabiedrību un valsts budžeta iestāžu savstarpējos transferta izdevumus/ieņēmumus. Tāpēc, lai nodrošinātu Valsts robežsardzes Aviācijas pārvaldes speciālistu apmācību izdevumu apmaksu no aeronavigācijas pakalpojumu maksas daļas, plānojot ieņēmumu apjomu par aeronavigācijas pakalpojumiem, ko saskaņā ar Ministru kabineta 2012.gada 3.janvāra noteikumiem Nr.30 „Aeronavigācijas pakalpojumu maksas sadales kārtība” Civilās aviācijas aģentūrai pārskaita valsts akciju sabiedrība „Latvijas gaisa satiksme”, ir jāņem vērā arī minēto apmācību izdevumu segšanai nepieciešamais resursu apjoms, kā arī Civilās aviācijas aģentūras budžetā nepieciešams paredzēt uzturēšanas izdevumu transfertus uz Iekšlietu ministrijas valsts budžeta programmu 10.00.00 „Valsts robežsardzes darbība”. |
| 3. Saistītie politikas ietekmes novērtējumi un pētījumi | Projekts šo jomu neskar. |
| 4. Tiesiskā regulējuma mērķis un būtība | Ar Ministru kabineta rīkojumu tiks apstiprināti Civilās aviācijas aģentūras budžeta ieņēmumi un izdevumi 2014.gadam 4 099 300 euro apmērā, no kopējā ieņēmumu apjoma  996 090 euro paredzot izmaksu segšanai, kas saistītas ar aeronavigācijas pakalpojumu sniegšanas nodrošināšanu, kontroli, uzraudzību, funkcionālo gaisa telpas bloku pārvaldību un citu ar civilās aviācijas drošību saistīto darbību (funkciju) izpildi.  Plānoto resursu ietvaros tiks nodrošināta efektīva Civilās aviācijas aģentūrai deleģēto funkciju īstenošana, aktīva līdzdalība Ziemeļeiropas funkcionālā gaisa telpas bloka (turpmāk – NEFAB) izveidotajās komitejās, darba grupās un kopējās aktivitātēs gaisa satiksmes sistēmas darbības uzlabošanā, kā arī iesaistīšanās Latvijas Prezidentūras Eiropas Savienības Padomē 2015.gadā sagatavošanā, kā arī nodrošināta ekspertu kompetences paaugstināšana. |
| 5. Projekta izstrādē iesaistītās institūcijas | Civilās aviācijas aģentūra, Satiksmes ministrija. |
| 6. Iemesli, kādēļ netika nodrošināta sabiedrības līdzdalība | Konsultācijas nav notikušas, jo Ministru kabineta rīkojuma projekts nekādā veidā neierobežo un nesašaurina nevienas personu grupas vai indivīda tiesības. |
| 7. Cita informācija | Civilās aviācijas aģentūras budžets 2014.gadam 4099.3 tūkst. euro apmērā noteikts ņemot vērā ar Eiropas Aeronavigācijas drošības organizāciju (EUROCONTROL) un Starptautisko gaisa transporta asociāciju (IATA) saskaņoto kopējo plānoto izdevumu apjomu un tai skaitā uz aeronavigācijas pakalpojumiem attiecināmo izmaksu apjomu 996.1 tūkst. euro apmērā.  Saskaņā ar Komisijas 2006.gada 6.decembra Regulas (EK) Nr. 1794/2006, ar ko nosaka kopēju tarifikācijas sistēmu aeronavigācijas pakalpojumiem 5.panta 2.punktu dalībvalstīm ir tiesības noteikt izmaksas, ja tās radušās saistībā ar aeronavigācijas pakalpojumu sniegšanu. Ņemot vērā minēto ar šo rīkojumu tiek noteiktas izmaksas, lai finansētu valsts aģentūras „Civilās aviācijas aģentūra” izdevumus, kas saistīti ar aeronavigācijas pakalpojumu nodrošināšanas, kontroles un uzraudzības, gaisa telpas bloka pārvaldības darbību (funkciju) izpildi. Līdz ar to nav uzskatāms, ka ar šo rīkojumu tieši tiek izpildīta kādas Eiropas Savienības tiesību akta prasība, bet gan ir tikai izmantotas ar Eiropas Savienības tiesību aktiem noteiktā rīcības brīvība.  Civilās aviācijas aģentūras ieņēmumu apjoms par gaisa kuģu lidojumu drošuma un civilās aviācijas drošības uzraudzības nodrošināšanu (turpmāk – drošības maksa) 2014., 2015. un 2016.gadam noteikts, ņemot vērā plānoto izlidojošo pasažieru skaitu šajos gados. Savukārt, ieņēmumu no drošības maksas palielinājums, salīdzinot ar 2012.gadu, saistīts ar Ministru kabineta 2011.gada 19.oktobra noteikumos Nr.823 „Noteikumi par lidlaukā sniegto drošības un glābšanas pasākumu maksu” paredzēto, ka no drošības maksas atbrīvoti pasažieri, kuri aviobiļeti iegādājušies līdz šo noteikumu spēkā stāšanās dienai, t.i. 2012.gada 1.janvārim, kā arī to, ka lidosta „Rīga” katru mēnesi līdz 15.datumam iesniedz Civilās aviācijas aģentūrai pārskatu par iepriekšējā mēnesī iekasēto drošības maksu un ne vēlāk, kā 60 dienas pēc pārskata perioda beigām to pārskaita Civilās aviācijas aģentūrai. Tādējādi, ņemot vērā no drošības maksas atbrīvotos pasažierus, iekasētās maksas pārskaitīšanas laika nobīdi līdz 60 dienām, kā arī debitoru parādu veidošanos aviokompānijām kavējot tām noteiktos rēķinu apmaksas termiņus, 2012.gadā šo ieņēmumu apjoms pēc naudas plūsmas bija salīdzinoši neliels.  2012.gadā vispārējās nozīmes aviācijas pilotu prasmes pārbaudi lidojumā veica divi Civilās aviācijas aģentūras štata darbinieki un astoņi Civilās aviācijas aģentūras nozīmēti, attiecīgai kvalifikācijai sagatavoti eksaminētāji. Par Civilās aviācijas aģentūras darbinieku veiktajām pārbaudēm tika izrakstīti rēķini atbilstoši Ministru kabineta apstiprinātajam cenrādim un darbinieki saņēma atalgojumu atbilstoši noslēgtajam darba līgumam. Savukārt, Civilās aviācijas aģentūras nozīmētie eksaminētāji no aģentūras nesaņēma samaksu par veiktajām pilotu prasmes pārbaudēm lidojumā, kā arī Civilās aviācijas aģentūrai nebija pamata izrakstīt rēķinus par pakalpojumiem. Izpildot Eiropas kopējās aviācijas JAR-FCL 1.030 noteiktās prasības, Civilās aviācijas aģentūrai jāslēdz uzņēmuma līgumi ar lidojumu eksaminētājiem, kuru uzdevums ir veikt kvalifikācijas un profesionālās pārbaudes vispārējās nozīmes gaisa kuģu apkalpes locekļiem. Tādējādi paredzēts, ka turpmākajos gados palielināsies gan Civilās aviācijas aģentūras ieņēmumu no maksas pakalpojumiem apjoms, gan izdevumi atlīdzībai.  Tā kā pašlaik daudzviet Latvijā tiek veikta atsevišķu gaisa kuģa eksemplāru nerūpnieciska būve, lai izpildītu Ministru kabineta 2006. gada 15. augusta noteikumu Nr. 661 „Kārtība, kādā veicama civilās aviācijas gaisa kuģu būvēšana, atsevišķu gaisa kuģu daļu, ierīču un palīgierīču izgatavošana un gaisa kuģu tehniskā apkope (remonts)” 16. punkta prasību, par amatierbūves gaisa kuģu pastāvīgu ekspertu komisiju, Civilās aviācijas aģentūra ir izveidojusi pastāvīgu ekspertu komisiju četru aviācijas speciālistu sastāvā, kas darbojas Civilās aviācijas aģentūras uzraudzībā. Arī iepriekš minētās komisijas speciālistu darba apmaksu paredzēts veikt no Civilās aviācijas aģentūras budžetā atlīdzībai un atalgojumiem paredzētajiem līdzekļiem.  Bez tam, atalgojuma apmēra palielinājums 2013.gadā, salīdzinājumā ar faktisko izpildi par 2012.gadu, saistīts ar darbinieku skaita palielināšanos, kā arī vakantajām aviācijas speciālistu amata vietām. Uz 2012.gada 1.janvāri Civilās aviācijas aģentūrā strādāja 61 darbinieks, bet gada pēdējos mēnešos to skaits palielinājās līdz 67 darbiniekiem. Savukārt uz 2013.gada 30.septembri Civilās aviācijas aģentūrā nodarbināti 70 darbinieki un vakantas ir 8 aviācijas speciālistu amata vietas. Turklāt, ņemot vērā augsto profesionālo sagatavotību, Civilās aviācijas aģentūras speciālisti nereti tiek uzaicināti darbā starptautiskās civilās aviācijas organizācijās vai Eiropas civilās aviācijas uzraudzības iestādēs uz termiņu no viena līdz vairākiem gadiem, saglabājot vai nesaglabājot mēnešalgu. Pašlaik bez mēnešalgas saglabāšanas kā eksperts Kazahstānā Starptautiskās civilās aviācijas organizācijas (ICAO) uzdevumā norīkots Aviācijas personāla sertificēšanas daļas Mācību un eksaminēšanas nodaļas vadītājs, darbā Eiropas aviācijas drošības aģentūrā, saglabājot mēnešalgu – Gaisa kuģu ekspluatācijas daļas Drošības statistikas nodaļas vadītājs un no 2013.gada 15.oktobra uz termiņu no diviem līdz četriem gadiem (saglabājot mēnešalgu) eksperta statusā Eiropas vienotās gaisa telpas gaisa satiksmes pārvaldības pētniecības programmā (SESAR) norīkota Eiropas Savienības lietu un starptautisko attiecību daļas Vienotās Eiropas gaisa telpas un darbības shēmas ieviešanas nodaļas vadītāja. Lai nodrošinātu prombūtnē esošo darbinieku aizvietošanu, palielinās faktiskās izmaksas atalgojumam un atlīdzībai, ko paredzēts nodrošināt Civilās aviācijas aģentūrai apstiprinātā budžeta ietvaros.  **2014.gadā,** salīdzinot ar 2013.gadam plānoto, palielināsies šādi izdevumi:  1. atlīdzība - par 131.1 tūkst. euro, tai skaitā:  1.1. atalgojums - par 21 tūkst. euro:  - Prezidentūras sagatavošanā un norisē tieši iesaistīto darbinieku (kopā 13 darbinieki) atalgojumam plānotais finansējuma apjoms -16.2 tūkst. euro,  - Prezidentūras sagatavošanā un norisē iesaistītajiem darbiniekiem, kas tieši nav iesaistīti darba grupās atalgojumam plānotais finansējuma apjoms - 4.8 tūkst. euro.  1.2. darba devēja valsts sociālās apdrošināšanas obligātās iemaksas, sociāla rakstura pabalsti un kompensācijas - par 110.1 tūkst. euro, tai skaitā:  - atvaļinājuma pabalstu izmaksai, pamatojoties uz Valsts un pašvaldību institūciju amatpersonu un darbinieku atlīdzības likuma 3.panta ceturtās daļas 8.punktu – 71.1 tūkst. euro,  - darba devēja izdevumiem veselības apdrošināšanai, pamatojoties uz Valsts un pašvaldību institūciju amatpersonu un darbinieku atlīdzības likuma 37.panta otro daļu – 17 tūkst. euro,  - izdevumi darba devēja valsts sociālās apdrošināšanas obligāto iemaksu veikšanai - 22 tūkst. euro.  2. preces un pakalpojumi - par 26.9 tūkst euro, tai skaitā:  - 20 tūkst. euro darbinieku komandējumiem un sanāksmju organizēšanai, ņemot vērā Eiropas Komisijas uzstādījumu un prasības intensificēt NEFAB komiteju un darba grupu darbu, lai efektīvāk un straujākā tempā nodrošinātu NEFAB izveides principu īstenošanu, procedūru izstrādi un uzsāktu darbu pie kopēja NEFAB darbības uzlabošanas plāna izstrādes otrajam pārskata periodam 2015.-2019.gadam,  - 6.9 tūkst. euro biroja preču, inventāra, u.c. materiālu iegādei.  3. Plānotie izdevumi pamatkapitāla veidošanai saistīti ar:  - 3 portatīvo datoru, datora, monitora, servera un sienas monitora iegādi kopumā par 4 tūkst. euro un Aviācijas nelaimes gadījuma informācijas centra (ANGIC) informācijas sistēmas izstrādi (iekļaujot tehniskā risinājuma izstrādi informācijas apmaiņai ar 112) par 7.1 tūkst. euro, saistībā ar Civilās aviācijas aģentūrai Ministru kabineta 2012.gada 11.janvāra rīkojumā Nr.24 „Par Valsts rīcības plānu civilās aviācijas nelaimes gadījumu seku novēršanai” uzlikto atbildību,  - 2 portatīvo datoru (darbinieku komandējuma vajadzībām), datorprogrammu Office 2010 un MS Windows Pro 7 vai 8 iegādi par 9.3 tūkst. euro,  - Civilās aviācijas aģentūras datortīkla modernizācijai 14.3 tūkst. euro,  - saimniecības pamatlīdzekļu iegādi par 15.1 tūkst. euro.  2015.gadam atalgojuma un atlīdzības palielinājums norādīts saistībā ar Latvijas prezidentūru Eiropas Savienības Padomē 2015.gadā.  2016.gadam plānotais atalgojuma un atlīdzības apmērs tiek samazināts, jo pasākumi, kas saistās ar Prezidentūru, būs pagājuši.  Par Civilās aviācijas aģentūras budžeta pieprasījumu 2015.gadam un 2016.gadam konsultācijas ar Eiropas Aeronavigācijas drošības organizāciju (EUROCONTROL) un Starptautisko gaisa transporta asociāciju (IATA) notiks 2014.gadā, izvērtējot arī uz aeronavigācijas pakalpojumiem attiecināmo izmaksu apjomu 2015.-2019.gadam. Saistībā ar iepriekš minēto, netiek prognozētas būtiskas Civilās aviācijas aģentūras ieņēmumu no aeronavigācijas pakalpojumiem izmaiņas (samazinājums vai palielinājums), salīdzinot ar šajā rīkojumā turpmākajiem gadiem iezīmēto apjomu. Savukārt, Civilās aviācijas aģentūras katra nākamā gada budžetu, saskaņā ar Likuma par budžetu un finanšu vadību 41.panta pirmajā prim daļā noteikto, apstiprināšanai Ministru kabinetā iesniegs pārraudzības institūcija, t.i. Satiksmes ministrija. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Projekts izskatāms Ministru kabinetā vienlaicīgi ar Satiksmes ministrijas sagatavoto Ministru kabineta rīkojuma projektu „Grozījums Ministru kabineta 2012.gada 7.decembra rīkojumā Nr.580 „Par valsts aģentūras „Civilās aviācijas aģentūra” budžeta apstiprināšanu””, kas izsludināts Valsts sekretāru sanāksmē 2013.gada 17.oktobrī (VSS-1871). |
| 2. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Projekts šo jomu neskar. |
| 3. | Cita informācija | Saskaņā ar Komisijas 2006.gada 6.decembra Regulas (EK) Nr. 1794/2006, ar ko nosaka kopēju tarifikācijas sistēmu aeronavigācijas pakalpojumiem 5.panta 2.punktu dalībvalstis ir tiesības noteikt izmaksas, ja tās radušās saistībā ar aeronavigācijas pakalpojumu sniegšanu. Ņemot vērā minēto ar šo rīkojumu tiek noteiktas izmaksas, lai finansētu valsts aģentūras „Civilās aviācijas aģentūra” izdevumus, kas saistīti ar aeronavigācijas pakalpojumu nodrošināšanas, kontroles un uzraudzības, gaisa telpas bloka pārvaldības darbību (funkciju) izpildi. Līdz ar to nav uzskatāms, ka ar šo rīkojumu tieši tiek izpildīta kādas Eiropas Savienības tiesību akta prasība, bet gan ir tikai izmantotas ar Eiropas Savienības tiesību aktiem noteiktā rīcības brīvība. |

|  |  |
| --- | --- |
| **VII. Tiesību akta projekta izpildes nodrošināšana un tās ietekme uz institūcijām** | |
| 1. Projekta izpildē iesaistītās institūcijas | Civilās aviācijas aģentūra, valsts akciju sabiedrība „Latvijas gaisa satiksme”, valsts akciju sabiedrība „Starptautiskā lidosta „Rīga””. |
| 2. Projekta izpildes ietekme uz pārvaldes funkcijām | Projekts šo jomu neskar. |
| 3. Projekta izpildes ietekme uz pārvaldes institucionālo struktūru. Jaunu institūciju izveide. | Projekts šo jomu neskar. |
| 4. Projekta izpildes ietekme uz pārvaldes institucionālo struktūru. Esošu institūciju likvidācija. | Projekts šo jomu neskar. |
| 5. Projekta izpildes ietekme uz pārvaldes institucionālo struktūru. Esošu institūciju reorganizācija. | Projekts šo jomu neskar. |
| 6. Cita informācija | Nav. |

Anotācijas II, III un VI sadaļa – Projekts šīs jomas neskar.

Satiksmes ministrs A.Matīss

Vīza: valsts sekretārs K.Ozoliņš

12.11.2013. 13:00

2161

I.Dambe

67830941, inta.dambe@latcaa.gov.lv